KOMISIJOS SPRENDIMAS
2004 m. spalio 7 d.
dėl Bendrijos finansinio įnašo 2004 m. įsigyjant ir įtaisant elektroninę buvimo vietos nustatymo įrangą žvejybos laivuose
(pranešta dokumentu Nr. K(2004) 3358)
(2004/690/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Tarybos sprendimą 2004/465/EB dėl Bendrijos finansinio įnašo į valstybių narių žvejybos kontrolės programas (1), ypač į jo 6 straipsnio 1 dalį,
kadangi:
(1)
Valstybės narės išsiuntė Komisijai savo žvejybos kontrolės programas 2004 m. sausio 1 d.-gruodžio 31 d. laikotarpiui ir paraiškas dėl Bendrijos finansinio įnašo šių programų įgyvendinimo išlaidoms padengti.
(2)
Pagal paraiškas dėl Sprendime 2004/465/EB išvardytų veiksmų finansavimo gali būti skiriama Bendrijos parama. Pirmiausiai atsižvelgiant į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (2), pirmenybė turėtų būti teikiama palydovinio ryšio stebėjimo sistemos įtaisymui ilgesniuose nei 15 metrų bendro ilgio laivuose, bandomiesiems projektams, susijusiems su naujomis žuvininkystės veiklos kontrolės technologijomis ir jų įgyvendinimu, valstybės tarnautojų, atsakingų už stebėseną, kontrolę ir priežiūrą žuvininkystės sektoriuje, apmokymams ir mainams.
(3)
Reikia nustatyti didžiausią Bendrijos finansinio įnašo sumą kiekvienos valstybės narės 2004 m. priimtinoms išlaidoms, skirtoms įsigyti ir įtaisyti laivuose elektroninę buvimo vietos nustatymo įrangą, užtikrinančią nuotolinę žvejybos laivų buvimo vietos kontrolę Žvejybos stebėjimo centre, naudojantis laivų stebėjimo sistema.
(4)
Reikia nustatyti Bendrijos įnašo į šiuos veiksmus dydį ir sąlygas, kuriomis remiantis Bendrija padengs nacionalines išlaidas.
(5)
Elektroninė buvimo vietos nustatymo įranga turėtų atitikti reikalavimus, nurodytus 2003 m. gruodžio 18 d. Komisijos reglamente (EB) Nr. 2244/2003, nustatančiame išsamias nuostatas dėl palydovinio ryšio laivų stebėjimo sistemų (3).
(6)
Remiantis Sprendimo 2004/465/EB 8 straipsniu, valstybės narės turi įsipareigoti skirti šias išlaidas per 12 mėnesių laikotarpį nuo tų metų, kai joms buvo pranešta apie šį sprendimą, pabaigos. Jos taip pat turi laikytis šio sprendimo nuostatos dėl projektų pradžios ir paraiškų dėl kompensavimo pateikimo.
(7)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Objektas
Šiuo sprendimu nustatoma visa Bendrijos finansinio įnašo kiekvienai valstybei narei suma, Bendrijos finansinio įnašo dydis ir sąlygos, kuriomis įnašas suteikiamas elektroninės buvimo vietos nustatymo įrangai įsigyti ir įtaisyti Bendrijos žvejybos laivuose.
2 straipsnis
Priimtinos išlaidos
1. Remiantis šiuos sprendimu, Bendrijos finansinis įnašas gali būti skiriamas padengti išlaidoms, skirtoms įsigyti ir įtaisyti valstybių narių žvejybos laivuose elektroninę buvimo vietos nustatymo įrangą, užtikrinančią nuotolinę žvejybos laivų kontrolę Žvejybos stebėjimo centre, naudojantis laivų stebėjimo sistema (LSS).
2. 1 dalyje minėta įranga turi atitikti Reglamente (EB) Nr. 2244/2003 nustatytus reikalavimus.
3. Tik tos išlaidos, kurios buvo patirtos vykdant atskiras nacionalines žvejybos kontrolės programas, laikomos priimtinomis Bendrijos finansiniam įnašui gauti.
3 straipsnis
Visa suma
Visa Bendrijos finansinio įnašo suma suteikiama kiekvienai valstybei narei yra nurodyta priede.
4 straipsnis
Dydis ir sąlygos
1. Didžiausios priimtinos išlaidos, kurioms padengti skiriamas Bendrijos finansinis įnašas elektroninės buvimo vietos nustatymo įrangos įsigijimui ir įtaisymui Bendrijos žvejybos laivuose, negali viršyti 4 500 EUR vienam laivui.
2. Laikantis 1 dalyje nustatytos 4 500 EUR ribos, Komisijos finansinio įnašo dydis pirmoje 1 500 EUR priimtinų išlaidų dalyje yra 100 %.
3. Bendrijos finansinio įnašo dydis priimtinų išlaidų dalyje nuo 1 500 EUR iki 4 500 EUR vienam laivui negali viršyti 50 % išlaidų.
5 straipsnis
Valiuta
Jeigu paraiškose dėl kompensacijų ir išankstinių mokėjimų, sumos yra išreikštos kitokia nei euras valiuta, jos konvertuojamos į eurus pagal to mėnesio, kurį Komisiją gavo paraišką, valiutų kursą.
6 straipsnis
Šis sprendimas yra skirtas valstybėms narėms.
Priimta Briuselyje, 2004 m. spalio 7 d.